Die Suid-Afrikaanse Amazwi-letterkundemuseum, beter bekend onder die Engelse naam, Amazwi South African Museum of Literature, en vroeër bekend as die National English Literary Museum (NELM), is 'n museum gemik op die berging van argiefmateriaal oor Suid-Afrika se letterkunde-erfenis. Die museum is geleë in Makhanda (vroeër Grahamstad) in die Oos-Kaap. Die Minister van Kultuur, Nathi Mthethwa, het die naam van die museum in Mei 2019 amptelik verander na die "Amazwi South African Museum of Literature" nadat die museum se mandaat aangepas is om die promosie en bewaring van alle belangrike Suid-Afrikaanse letterkundewerke in alle inheemse tale in te sluit, waar dit vroeër net op Engelse letterkunde gefokus was. Die museum is in 1972 gestig deur professor Guy Butler, die digter en destydse hoof van Rhodes-universiteit se Engelsdepartement. Die doel van die museum was om Suid-Afrikaanse skrywers se manuskripte te berg en bewaar. Dit is uit die oorspronklike versameling werke dat die NELM gegroei het en later bestaansreg gekry het deur wetgewing in 1980 waarmee dit verklaar is tot 'n kulturele instelling. Daar is twee Amazwi-satellietinstellings: Schreinerhuis in Cradock.